C 117/80
SK
Úradný vestník Európskej únie
11.3.2022
Štvrtok 16. septembra 2021
80. pripomína dôležitú úlohu, ktorú rybári zohrávajú v získavaní vedeckých poznatkov, tak pri priamom zapojení do zberu údajov o rybolove a ich spolupráce s vedou pri získavaní doplňujúcich informácií o stave morského prostredia, druhov a biotopov, ako aj o stave ich ochrany na vedecké účely; 81. konštatuje, že odborná príprava rybárov môže zohrávať významnú úlohu pri pokračovaní v zapojení rybolovných činností do ochrany prírody a ich prínosu k nej podporovaním zavádzania a využívania udržateľnejších rybolovných techník, a to v súlade s cieľmi udržateľného využívania zdrojov stanovenými v SRP; 82. poukazuje na to, že rozvoj morského výskumného a inovačného potenciálu v najvzdialenejších regiónoch má zásadný význam pre stimuláciu rastu modrého hospodárstva v týchto regiónoch; dodáva tiež, že posilnenie ich účasti v medzinárodných výskumných sieťach, do ktorých sú zapojené ich univerzity s poznatkami o ich jedinečných vlastnostiach, môže najvzdialenejším regiónom pomôcť zlepšiť ich inovačné systémy a vytvárať pracovné miesta; naliehavo vyzýva Komisiu, aby vyvinula úsilie s cieľom vybaviť tieto regióny prostriedkami na efektívne štúdium a využitie ich biodiverzity; 83. zdôrazňuje cieľ spoločnej rybárskej politiky podporovať selektívny rybolov a cieľ EÚ dosiahnuť do roku 2050 klimatickú neutralitu; zdôrazňuje pokrok smerom k vozovému parku s nízkymi emisiami a k inovačným rybolovným technikám, ktoré prispievajú k dosiahnutiu cieľa na rok 2050 aj cieľa selektívnosti; vyzýva Komisiu, aby podporovala a uprednostňovala tento vývoj s cieľom udržať vyhliadky pre toto odvetvie prostredníctvom inovácií; 84. poukazuje na spoločný rozvoj stavby lodí a vedecký prístup tzv. trojnásobnej nuly: nulové emisie, nulový odpad, nulové nehody na palube, a to podporovaním prechodu na konštrukciu plavidiel v európskych flotilách vrátane maloobjemových rybárskych flotíl, a to v súlade s obehovejšími, efektívnejšími a udržateľnejšími líniami, a nie len hlavne hospodárskymi líniami; 85. pozoruje, že dôležitá úloha, ktorú rybári plnia pri zhromažďovaní údajov na vedecké účely, môže byť ešte významnejšia, ak sa im poskytne osobitná odborná príprava a odborné znalosti na zaznamenávanie a zber niektorých údajov na mieste na účely validácie informácií o životnom prostredí zhromaždených prostredníctvom nástrojov na diaľku, ako sú satelity a iné nástroje; zdôrazňuje dôležitú úlohu univerzít a námorných výskumných stredísk v spolupráci s námornými školami, pokiaľ ide o odbornú prípravu rybárov v záujme uspokojenia tejto potreby; zdôrazňuje, že v roku 2019 flotila EÚ, ktorá pozostávala z viac ako 81 000 rybárskych plavidiel všetkých veľkostí, poskytla neporovnateľný počet platforiem, ktoré neustále takmer denne zbierali údaje o rybolove a iné námorné údaje; konštatuje, že ide o nástroj, ktorý sa môže a mal by sa na tento účel využívať s vhodnými stimulmi na zber ešte väčšieho množstva údajov týkajúcich sa morí Európy a sveta; naliehavo vyzýva oficiálne vedecké poradné orgány pre rybárstvo, ako je Medzinárodná rada pre výskum mora (ICES) alebo výbor STECF, aby vo väčšej miere využívali údaje zhromaždené flotilou EÚ; 86. poukazuje na to, že zapojenie mladých ľudí a generačná obnova zabezpečia nielen kontinuitu najstaršej činnosti modrého hospodárstva, ale aj bezpečnosť obyvateľstva v pobrežných oblastiach a okolitých vidieckych oblastiach, pričom sa zachová kultúrne dedičstvo mnohých pobrežných komunít; domnieva sa, že je mimoriadne dôležité, aby mladšie generácie boli lepšie informované a mali lepšie poznatky o otázkach udržateľnosti s novými znalosťami, ako aj o tom, že je potrebné, aby všetci prispievali k riešeniu zmeny klímy, ktorá má najväčší vplyv na morské a pobrežné oblasti na celej planéte, a boju proti nej; 87. domnieva sa, že odvetvie rybárstva by bolo atraktívnejšie pre viac mladých ľudí, ak by bolo prepojené a doplnené novými odvetviami, napríklad cestovným ruchom; v tejto súvislosti naliehavo vyzýva členské štáty a ich regióny, aby znížili byrokraciu rybárskeho cestovného ruchu ako zdroja príjmov; ďalej vyzýva Komisiu, aby v rámci existujúcich programov EÚ podporovala záložné línie na obnovu hmotného a nehmotného dedičstva spojeného s námornými činnosťami, zachovanie identity pobrežných komunít a optimalizáciu ich využívania v cestovnom ruchu; 88. konštatuje, že ochrana životného prostredia je pre mladých ľudí v Európe čoraz väčším problémom; zdôrazňuje význam udržateľného riadenia rybolovu s cieľom prilákať mladých rybárov; vyzýva na podporu rybolovu s nízkym vplyvom nielen ako prostriedku na zníženie vplyvu rybolovu na morské prostredie, ale aj na prilákanie nových generácií rybárov; 89.
poukazuje na to, že rybársky cestovný ruch má značný nevyužitý potenciál;
90. zdôrazňuje význam začlenenia rybárov do spoločného a komunitného námorného priestorového plánovania pre trvalo udržateľný rozvoj a ochranu morského prostredia;